VaMbeki Voyedza Zvakare Kuyananisa Zanu PF neMDC?
MDC inoti pachine zvakawanda zvinoda kuitwa pasati patambirwa kuvandudzwa kwebumbiro remitemo yenyika
Vaimbova mutungamiri weSouth Africa, VaThabo Mbeki, avo vanova zvakare mutongi gava panyaya yeZimbabwe, vanonzi vakatumira gwaro rekuvandudzwa kwebumbiro remitemo ravakapihwa nehurumende kuti vapenengure kumuzinda weSouth Africa muZimbabwe neChipiri, kuitira kuti mapato ose ari ongorore. VaMbeki vanonzi vakabva vadaidzira musangano wechimbichimbi kuPretoria kuti vezvikwata zviviri zveMDC neZanu-PF vabve vatanga kuzeya gwaro iri. Asi veMDC inotungamirwa naVaMorgan Tsvangirai vanoti havana kunge vakagadzirira kuenda kunhaurirano idzi, uye havana kunge vaona gwaro rakabva kuna VaMbeki. MDC yaVaTsvangirai yaramba mashoko egurukota rezvekuburitswa kwemashoko, VaSikhanyiso Ndlovu, ekuti vakazeya gwaro rakatumirwa nehurumende iri risati raenda kuna VaMbeki. Hurumende yaVaMugabe inoti sezvo zvichatora mwedzi kuti bhiri iri riende kuparamende, vanoda kufanoumba hurumende yemubatanidzwa. Asi VaTsvangirai vanoti VaMugabe vakaita izvi vanenge vaigochera pahutsi, vachiti vanoda kuti bhiri ritange rave mutemo. Chief whip weZanu-PF mudare reparamende, VaJoram Gumbo, vaudza mutori wenhau Blessing Zulu weStudio 7 kuti zvave kuna VaMugabe kuti voita sei nezvedare remakurukota. Mutauriri weMDC inotungamirwa naVaTsvangirai, VaNelson Chamisa, chokwadi chiripo ndechekuti bato ravo harisati raona gwaro rakabva kuna VaMbeki. Mutauriri wechikwata cheMDC inotungamirwa naVaArthur Mutambara, VaEdwin Mushoriwa, vanoti vakaona gwaro rakabva kuna VaMbeki. Dzimwe Nhau Kubva kuStudio7...